*Projekts*

LATVIJAS REPUBLIKAS MINISTRU KABINETS

2021. gada Noteikumi Nr.

Rīgā (prot. Nr.  §)

**Kārtība, kādā piemēro izņēmumus pilsoņu iesaukšanai aktīvajā dienestā un iedzīvotāju mobilizāciju civilās aizsardzības formējumos un civilās aizsardzības pasākumu veikšanai, kā arī kārtība, kādā Nacionālo bruņoto spēku rezerves uzskaites struktūrvienību informē par minētajām personām, kurām piemērots izņēmums**

*Izdoti saskaņā ar Mobilizācijas
likuma 14.1 panta trešo daļu*

**I. Vispārīgais jautājums**

1. Noteikumi nosaka kārtību, kādā Mobilizācijas likuma 14.1 panta otrajā daļā minētajām personām piemēro izņēmumus pilsoņu iesaukšanai aktīvajā dienestā un iedzīvotāju mobilizācijai civilās aizsardzības formējumos un civilās aizsardzības pasākumu veikšanai, kā arī kārtību, kādā Nacionālo bruņoto spēku rezerves uzskaites struktūrvienību informē par Mobilizācijas likuma 14.1 panta pirmajā un otrajā daļā minētajām personām.

**II. Valsts apdraudējuma pārvarēšanas pasākumu veikšanā vai kritiskās infrastruktūras vai kritisko finanšu nozares pakalpojumu darbības nepārtrauktības nodrošināšanā iesaistīto valsts un pašvaldības institūcijas, publisko un privāto tiesību subjekta amatpersonu un darbinieku noteikšana**

2. Kritiskās funkcijas šo noteikumu izpratnē ir:

2.1. valsts apdraudējuma pārvarēšanas pasākumi, kas noteikti Valsts aizsardzības plānā, Valsts civilās aizsardzības plānā un Valsts katastrofu medicīnas plānā;

2.2. kritiskās infrastruktūras darbības nepārtrauktības nodrošināšana (minimālajā apmērā);

2.3. kritisko finanšu nozares pakalpojumu nepārtrauktības nodrošināšana (minimālajā apjomā).

3. Kritisko funkciju veikšanu nodrošina kompetentās valsts un pašvaldības institūcijas, kā arī personas, kuras:

3.1. izņēmuma stāvokļa gadījumā nodrošina Valsts aizsardzības plānā, Valsts civilās aizsardzības plānā vai Valsts katastrofu medicīnas plānā noteiktos valsts apdraudējuma pārvarēšanas pasākumus;

3.2. nodrošina kritiskās infrastruktūras darbību un kritisko finanšu nozares pakalpojumu nepārtrauktību (minimālajā apjomā).

4. Valsts un pašvaldības institūcijas, kā arī personas, kas nodrošina kritisko funkciju veikšanu, identificē nepieciešamo (minimālo) personālu kritisko funkciju veikšanai (turpmāk – kritiskais personāls), nosakot kritiskā personāla skaitu un konkrētus amatus.

5. Pirms kritiskā personāla saraksta apstiprināšanas valsts un pašvaldības institūcija, kā arī persona, kura nodrošina kritiskās funkcijas veikšanu, elektroniski nosūta informāciju par identificēto kritisko personālu Nacionālo bruņoto spēku rezerves uzskaites struktūrvienības izvērtēšanai, norādot identificētā kritiskā personāla vārdu, uzvārdu un personas kodu.

6. Nacionālo bruņoto spēku rezerves uzskaites struktūrvienība salīdzina kritiskā personāla sarakstu ar rezerves karavīru uzskaites datiem un informē informācijas nosūtītāju par tām kritiskā personāla sarakstā iekļautajām personām, kuras ir rezerves karavīri.

7. Valsts un pašvaldības institūcija, kā arī persona, kura nodrošina kritiskās funkcijas veikšanu, aizstāj kritiskā personāla sarakstā iekļauto rezerves karavīru ar citu personu (alternatīvu personu, kas ieņem tādu pašu amatu). Ja institūcija nevar aizstāt norādīto personu ar citu alternatīvu personu, šī persona tiek iekļauta kritiskā personāla sarakstā.

8. Kritiskā personāla sarakstu apstiprina valsts un pašvaldības institūcijas vadītājs, bet personas, kas nodrošina kritiskās infrastruktūras vai kritisko finanšu nozares pakalpojumu darbības nepārtrauktību – tās īpašnieks vai tiesiskais valdītājs. Ministrija izvērtē tās nozares kompetencē esošo personu, kas nodrošina kritiskās infrastruktūras vai kritisko finanšu nozares pakalpojumu darbības nepārtrauktību, kritiskā personāla sarakstu, nepieciešamības gadījumā ierosinot izmaiņas.

9. Mobilizācijas izņēmums tiek atcelts ar brīdi, kad persona tiek izslēgta no kritiskā personāla saraksta.

10. Atsevišķos gadījumos Nacionālo bruņoto spēku rezerves uzskaites struktūrvienība, izvērtējot konkrētās valsts vai pašvaldības institūcijas, kā arī personas, kura nodrošina kritiskās funkcijas veikšanu, iesniegto kritiskā personāla sarakstu, var informēt Aizsardzības ministriju par nepieciešamību izvērtēt tajā iekļauto rezerves karavīru skaitu un to apjomu. Šādā gadījumā Aizsardzības ministrija veic konsultācijas ar nozares atbildīgo ministriju par konkrētās valsts vai pašvaldības institūcijas, kā arī personas, kura nodrošina kritiskās funkcijas veikšanu, iesniegto kritiskā personāla sarakstu par iekļauto rezerves karavīru dekonfiktāciju ar Nacionālo bruņoto spēku operacionālajām vajadzībām.

**III. Informācijas sniegšana par personām, kurām noteikti izņēmumi iesaukšanai aktīvajā dienestā un mobilizācijai civilās aizsardzības formējumos un civilās aizsardzības pasākumu veikšanai**

11. Nacionālo bruņoto spēku rezerves uzskaites struktūrvienībai informāciju par personām, kurām noteikti izņēmumi iesaukšanai aktīvajā dienestā un mobilizācijai civilās aizsardzības formējumos un civilās aizsardzības pasākumu veikšanai, sniedz:

11.1. Valsts prezidenta kanceleja – par Mobilizācijas likuma 14.1 panta pirmās daļas 1. punktā minētajām personām;

11.2. Saeimas kanceleja – par Mobilizācijas likuma 14.1 panta pirmās daļas 2. punktā minētajām personām;

11.3. Centrālā vēlēšanu komisija – par Mobilizācijas likuma 14.1 panta pirmās daļas 3. un 25. punktā minētajām personām;

11.4. Valsts kanceleja – par Mobilizācijas likuma 14.1 panta pirmās daļas 4., 5., 6. un 7. punktā minētajām personām;

11.5. Finanšu ministrija – par Mobilizācijas likuma 14.1 panta pirmās daļas 8. un 9. punktā minētajām personām;

11.6. Latvijas Republikas Tiesībsargs – par Mobilizācijas likuma 14.1 panta pirmās daļas 10. punktā minēto personu;

11.7. Latvijas Banka – par Mobilizācijas likuma 14.1 panta pirmās daļas 11. punktā minētajām personām;

11.8. Latvijas Republikas Valsts kontrole – par Mobilizācijas likuma 14.1 panta pirmās daļas 12. punktā minētajām personām;

11.9. Finanšu un kapitāla tirgus komisija – par Mobilizācijas likuma 14.1 panta pirmās daļas 13. punktā minētajām personām;

11.10. Nacionālās elektronisko plašsaziņas līdzekļu padome – par Mobilizācijas likuma 14.1 panta pirmās daļas 14. punktā minētajām personām;

11.11. Sabiedrisko pakalpojumu regulēšanas komisija – par Mobilizācijas likuma 14.1 panta pirmās daļas 15. punktā minētajām personām;

11.12. Latvijas Republikas Satversmes tiesa – par Mobilizācijas likuma 14.1 panta pirmās daļas 16. punktā minētajām personām;

11.13. Tieslietu ministrija – par Mobilizācijas likuma 14.1 panta pirmās daļas 17., 18., 19., 20., 21., 22. punktā minētajām personām;

11.14. Iekšlietu ministrija – par Mobilizācijas likuma 14.1 panta pirmās daļas 22. punktā minētajām personām;

11.15. Ārlietu ministrija – par Mobilizācijas likuma 14.1 panta pirmās daļas 24. punktā minētajām personām;

11.16. pašvaldības dome – par Mobilizācijas likuma 14.1 panta pirmās daļas 26. punktā minēto personu;

11.17. Pašvaldības policija – par Mobilizācijas likuma 14.1 panta pirmās daļas 27. punktā minētajām personām;

11.18. Ostas policija – par Mobilizācijas likuma 14.1 panta pirmās daļas 28. punktā minētajām personām;

11.19. Korupcijas novēršanas un apkarošanas birojs – par Mobilizācijas likuma 14.1 panta pirmās daļas 29. punktā minētajām personām;

11.20. valsts un pašvaldības institūcija, kā arī persona, kura nodrošina kritiskās funkcijas veikšanu – par personām, kurām noteikts mobilizācijas izņēmums atbilstoši šo noteikumu 4. un 8. punktam.

12. Nacionālo bruņoto spēku rezerves uzskaites struktūrvienība un attiecīgā valsts drošības iestāde vienojas par atsevišķu kārtību, kāda tiek nodrošināts, ka  uz Mobilizācijas likuma 14.1 panta pirmās daļas 23. punktā minētajām personām tiek attiecināti izņēmumi iesaukšanai aktīvajā dienestā un mobilizācijai civilās aizsardzības formējumos.

13. Informācija par kritisko personālu, kas sagatavota atbilstoši Mobilizācijas likuma 14.1 panta pirmajai un otrajai daļai, ir ierobežotas pieejamības informācija, ja citos normatīvajos aktos nav noteikts citādi.

14. Šo noteikumu 10. punktā minētās atbildīgās institūcijas informāciju par personām, kurām noteikti mobilizācijas izņēmumi, nosūta Nacionālo bruņoto spēku rezerves uzskaites struktūrvienībai elektroniski vai izvēloties citu nosūtīšanas veidu, ja tas nepieciešams, lai nodrošinātu attiecīgās informācijas aizsardzību, norādot personas vārdu, uzvārdu un personas kodu, šādos gadījumos un termiņos:

14.1. lai nodrošinātu uzskaites datu sinhronizēšanu par visām personām, kurām noteikti mobilizācijas izņēmumi – divas reizes gadā (līdz kārtējā gada 1. martam un 1. septembrim);

14.2. pēc atsevišķa Nacionālo bruņoto spēku rezerves personāla uzskaites struktūrvienības pieprasījuma.

15. Nacionālo bruņoto spēku rezerves uzskaites struktūrvienība pēc noteikumu 12. punktā minētās informācijas saņemšanas nodrošina, ka kritiskais personāls uz amata ieņemšanas laiku mobilizācijas gadījumā netiek iesaukts aktīvajā dienestā.

16. Valsts un pašvaldības institūcija, kā arī persona, kura nodrošina kritiskās infrastruktūras darbību vai kritisko finanšu nozares pakalpojumu nepārtrauktību, ir atbildīga par to, lai kritiskā personāla amata aprakstā tiktu iekļauta informācija par personai noteikto mobilizācijas izņēmumu (ja persona pakļauta militārā dienesta uzskaitei), kā arī informācija par likumā "Par ārkārtējo situāciju un izņēmuma stāvokli" 17. panta pirmās daļas 23. punktā noteikto aizliegumu.

17. Atkarībā no konkrētā valsts apdraudējuma veida, tā intensitātes un rakstura Ministru kabinets, pamatojoties uz operacionālo nepieciešamību, var lemt par izņēmumiem pilsoņu iesaukšanai aktīvajā dienestā un iedzīvotāju mobilizāciju civilās aizsardzības formējumos un civilās aizsardzības pasākumu veikšanai, papildu šo noteikumu otrajā un trešajā daļā noteiktajam.

**IV. Noslēguma jautājums**

18. Valsts un pašvaldības institūcijas, kā arī personas, kura nodrošina kritiskās funkcijas veikšanu, ne vēlāk kā 6 mēnešu laikā pēc notiekumu spēkā stāšanas izstrādā kritiskā personāla sarakstus.

Noteikumi stājas spēkā 2021. gada 1. jūnijā.

Ministru prezidents A. K. Kariņš

Ministru prezidenta biedrs,

aizsardzības ministrs A. Pabriks

Iesniedzējs:

Ministru prezidenta biedrs,

aizsardzības ministrs A. Pabriks

Vīza:

Valsts sekretārs J. Garisons

H. Rozēns, 67335072

Heinrihs.Rozens@mod.gov.lv

A. Astukevičs, 67335258

Armands.Astukevics@mod.gov.lv